Tali-G

Tali G (bahasa Inggeris: G-string) ialah sejenis pakaian dalam yang terdiri daripada sekeping kain, kulit, atau plastik yang sempit yang mencawat atau menyangga alat kelamin. Kain itu melewati punggung dan dipasang pada pita pinggang yang meliliti pinggul. 

Tali G dipakai sebagai pakaian renang atau seluar dalam oleh kedua-dua lelaki dan wanita. Ia juga merupakan satu gaya pakaian renang thong yang bahagian belakangnya terlalu sempit sehingga tersembunyi di dalam belahan punggung. Kedua-dua istilah tali G dan thong sering digunakan secara boleh ditukar ganti, walaupun kedua-dua itu boleh merujuk kepada pakaian yang berbeza. Sebenarnya, tali G ialah satu kelainan seluar dalam thong.

Etimologi
Asal istilah "tali G" adalah kabur. Sejak abad ke-19, istilah geestring merujuk kepada tali yang digunakan untuk mengikat cawat Orang Asli Amerika  tetapi kemudiannya digunakan untuk merujuk kepada cawat yang sempit itu pada dirinya. Dalam karya Ode on a G-String ("Oda pada Tali G"), William Safire memetik penggunaan perkataan "tali G" untuk bererti cawat oleh majalah Harper's Magazine, 15 tahun selepas Beadle menyebutnya, dan mengatakan bahawa majalah itu telah mengelirukan perkataan itu dengan istilah tali G dalam bidang muzik (iaitu tali untuk not G). Safire juga menyebut pendapat ahli linguistik Robert Hendrickson bahawa G (atau gee) merujuk kepada groin, salah satu patah kata larangan sewaktu itu.

Edgar Rice Burroughs memakaikan watak novelnya, Tarzan, dengan tali G buat pertama kali di dalam bukunya, The Son of Tarzan (1914: "Anak Tarzan"), di dalam Bab 26. Bagaimanapun, Korak, anak Tarzan, menggunakan tali G lebih dahulu daripada bapanya di dalam buku yang sama (Bab 20).

Rujukan

Pakaian dalam
Pakaian renang